Frustration over ventetiden bakkes op fra Folketinget

Utilfredse kørelærere i Aalborg-området, som har protesteret over politiets lange ventetider på køreprøver, støttes af formanden for Folketingets Retsudvalg, Dansk Folkepartis Peter Skaarup. Det oplyser P4 Nordjylland. Ifølge Peter Skaarup er problemet kendt landet over. Derfor kræver han nu i lighed med kørelærerne, at justitsminister Lene Espersen skynder sig at løse det. - Det er sågar sådan, at man nogle steder slet ikke kan bestille en køreprøve. Det skal blive bedre, og derfor har vi bedt justitsministeren om at kigge på sagen omgående, siger Peter Skaarup. Kørelærerne har selv foreslået, at andre end politifolk kan uddannes til at løse opgaven som prøvesagkyndige. Den mulighed er Peter Skaarup åben overfor. /ritzau/